**Referat af Bestyrelsesmøde den 06-03-2023**

Afholdt på Museet, kl. 14.00-16.00

Tilstede: Kurt, Ole, Henrik, Henning, Kent, Benny, Signe og John

Afbud: Troels

**Dagsorden:**

1. Status på arbejdet til dags dato.
2. Indkomne klager
3. Status på økonomien i projektet.
4. Skiltning om færdsel på diget
5. Åbning/indvielse af diget
6. Pressedækning, hjemmeside og Facebook
7. Beredskabsplan
8. Eventuelt.

**Ad. 1. Status på arbejdet.**

Arbejdet med etableringen af diget er færdigt indenfor de næste to til tre uger. Der arbejdes med de sidste tilpasninger og rettelser på diget mod fjorden. Diget fra dæmningen og langs Enø Kystvej omlægges og trævæggen forhøjes til den nødvendige højde. Trævæggen ved dæmningen rettes så meget som muligt, og der fyldes jord op på indersiden til under hammeren.

Diget omkring Fjordhusene er stort set etableret efter forskrifterne. Diget skal her sikres mod færdsel på diget af hensyn til beboerne i husene tæt på diget. Specielt skal trampestien ved dæmningen omlægges. Det opsatte elhegn på den del af diget der vender ud mod Strandjægernes havn skal fjernes. Se i øvrigt punktet om skiltning om færdsel på diget.

Ved Sejlklubben arbejdes der med opsætning af en trævæg i stedet for den projekterede betonvæg. Bundforholdene ville gøre betonvæggen uforholdsmæssig dyr og erstattes derfor med en trævæg.

Ved Broen er trævæggen færdig og det aftagelige aluminiumsskot er opsat. De øvrige skots langs Enø Kystvej er også opsat. Når diget officielt afleveres af Holbøll til Digelauget bliver disse skots nedtaget og lagt på lager til opsætning ved højvande.

På strandsiden mangler der lidt arbejde i hjørnet ved Vivaldisvinget samt på den yderste del af stranden.

Generelt er der stor tilfredshed med resultatet og samarbejdet med Holbøll og Niras om projektet. Projektet afsluttes til tiden og de få ændringer der foretaget på anlægsarbejdet er udført indenfor den overordnede tidsfrist.

**Ad. 2 Indkomne klager**

Digelauget har modtaget fire officielle klager på projektet. Klagerne behandles af Digelauget og Næstved Kommune. Der er dialog med klagerne om eventuelle løsninger på klagerne.

Klage om højde og bredde på diget fra dæmningen og langs Enø Kystvej er løst og accepteret af klager.

Klage om indsigtsproblemer ved Strandvej 21 A forhandles pt. med grundejeren.

Klage om vand i lunke på digets bagkant ved Reedtzholmvej. Lunken vil blive udbedret og der grubbes senere når området er mere tørt.

Vinterbaderne har klaget over at overgangen er glat og stejl. Der er dialog med Vinterbadeklubben om en løsning.

Herudover har der været en løbende dialog med grundejerne langs diget i anlægsfasen hvor mindre problemer er blevet løst til almindelig tilfredshed. Digelauget forventer at der vil komme henvendelser om gener ved og omkring diget nu hvor diget er færdigt og det endelige resultat kan ses. Der er gener ved diget som vi ikke kan undgå, men Digelauget vil gå i dialog med de grundejere der henvender sig om potentielle og mulige forbedringer.

**Ad. 3. Status på økonomien i projektet**

Projektet forventes at blive gennemført indenfor budgettet inklusive de aftalte ekstraarbejder, der er kommet undervejs. Det betyder at projektet kan afsluttes med anlægsomkostninger på ca. 25,5 mio ex moms. De nye regninger på ekstraarbejder gennem den sidste periode skal forhandles på plads før vi har det endelige resultat.

Vi forventer at kunne lukke projektet med en pæn økonomi. Digelauget er glade og lidt stolte af at projektet gennemføres med så flot et økonomisk resultat.

**Ad. 4. Skiltning om færdsel på diget**

Der er indkøbt skilte om færdsel forbudt samt lidt information om diget. Skiltene monteres på træpæle og opsættes strategisk på diget – bl.a. ved overgange.

De første skilte opsættes ved Reedtzholmvej og ud langs Enø Kystvej. Skiltning ved Fjordhusene sættes i samarbejde med Fjordhusenes bestyrelse.

Den øvrige skiltning opsættes af Holbøll efter nærmere aftale på de kommende byggemøder.

Udover skiltningen vil der blive lavet mindre beplantning og/eller lave hegn for at sikre at der ikke bliver færdsel på de dele af diget der ligger tæt på husene langs diget. Disse tiltag aftales med de berørte grundejere.

**Ad. 5. Åbning – indvielse af diget**

Digelauget besluttede at der afholdes en officiel indvielse af diget enten fredag den 14, lørdag den 15 eller søndag den 16. april 2023. Udover at fremvise det flotte resultat skal vi sige tak til Miljøministeriet og Kystdirektoratet for tilladelsen og støtten til projektet. Vi skal også sige tak til Næstved Kommune for deres indsats og arbejde med forberedelsen og godkendelsen af projektet.

Der arbejdes på at Miljøministeren og Borgmesteren deltager i indvielsen. Kurt, Ole og Troels arbejder med det praktiske arrangement for indvielsen.

**Ad. 6. Pressedækning, hjemmeside og Facebook**

Vi har løbende haft en god pressedækning på projektet. Pressedækningen intensiveres frem mod den officielle indvielse midt i april. Der er lavet interviews med DR og TV2, og der er planlagt en større artikel eller artikler i Sjællandske.

De opsatte blancher om projektet på bygningen ved indkørslen til campingpladsen har været flittigt brugt af besøgende gennem byggefasen.

Digelauget opslag på hjemmesiden og på Facebook er også blevet fulgt og der har løbende været god respons på indlæggene. På facebook har der være lidt debat om diget undervejs i processen.

**Ad. 7. Beredskabsplan**

Det fremsendte udkast til beredskabsplanen blev kort gennemgået. Den vigtigste detalje i beredskabsplanen er ved hvilket varsel om forhøjet vandstand at beredskabet skal træde i aktion.

Den vigtigste parameter er digets laveste kote – koten ved skots ved gennemgangene til diget.

Ole vil efterspørge denne kote fra Holbøll/Niras.

Digelauget opretter et abonnement hos DMI om varsling ved højvande som sendes til Digelaugets beredskabsansvarlige på sms og email. Herefter følges beredskabsplanen.

Skots skal opsættes af en lokal entreprenør med erfaring i beredskabsarbejder. John undersøger mulighederne. Der indkøbes en eller to lukkede trailere, som skotterne opbevares på.

Beredskabsplanen skal afprøves i praksis og trænes løbende.

**Ad. 8. Eventuelt**

Næste bestyrelsesmøde mandag d. 27-3-23 kl 14-16

Referat udsendt til kommentarer og/eller godkendelse 13-03-2022

John Kryger